Save HK

Save HK係一個香港親中派網上群組，截至2020年12月有近20萬名會員。

關於創辦人 
創辦人何敬康曾經喺新疆經商近十年。另外，佢係現任香港立法會議員，亦係澳門前行政長官何厚鏵個姪。

政治立場 
Save HK網上群組入面嘅成員係以親中派為主，入面有唔少針對民主派，同埋形容親民主派人士係曱甴嘅非人化言論。另外，佢哋亦有時會發放一啲偏幫香港政府或中國品牌嘅消息。

部分成員喺群組入面分享虛假信息 
唔止一次有新聞工作者公開批評，Save HK入面不時有成員分享虛假信息。

例如，喺2020年9月，包括Save HK 在內嘅一啲親中派網上群組，都流傳咗一張疑似立法會議員林卓廷Facebook專頁嘅截圖，圖入面林聲稱自己將親自到廣東協助12位被內地扣留人士，但事實上林卓廷因為七二一元朗襲擊嘅案件，要交出旅遊證件，根本無法離港。FactWire嘅記者亦查證過，佢嘅Facebook並無呢個帖。

另外，Save HK亦有會員曾經被批評，喺一啲涉及警察懷疑遇襲嘅案件入面，刻意曲解裁決理由。例如明明呈堂證供影片根本無拍到警員遇襲，但入面嘅討論就講到裁判官睇完片段點樣評論警員遇襲後嘅表情。

去到2022年9月，Save HK群組入面有人聲稱以華為手機拍攝月亮，當中內文大讚華為手機影得靚過單鏡反光機，又話當時新出嘅iPhone車尾燈都睇唔到。但之後求驗傳媒就揭發內容做假，早嗰張相喺2017年已經存在，亦係當年iPhone嘅Wallpaper之一。

否認新疆種族滅絕 
新疆維吾爾族人受到中共嘅大清洗，受到迫害、強迫勞動、宗教歧視等議題，喺2014年起開始受到關注。而美國兩任國務卿蓬佩奧同布林肯，都將中國針對新疆維吾爾族嘅行為定義為「種族滅絕」。不過，創辦人Adrian Ho喺2021年2月接受葉劉淑儀訪問嘅時候，就話中國喺當地係促進族裔融合，而唔係種族滅絕。

香港建制派組織